**Tema: Præstationer**

Identificer de psykologiske problemstillinger, der rejses i bilag 1.

Undersøg problemstillingerne med brug af relevant psykologisk viden.

Kommentér metodekritisk på undersøgelsen i bilag 2 og brug den i en faglig vurdering af, hvad man kan gøre for at afhjælpe problemstillingerne.

**Bilag 1: ”**Forsker, Vi er ved at tabe en hel generation på gulvet” (GYMNASIESKOLEN.DK, 20. JUNI 2017)

**Bilag: 2:** **”**Et godt forhold til læreren får eleverne til at lære mere” (VIDENSKAB.DK, 12. APRIL 2016)

**Bilag 1: Forsker: Vi er ved at tabe en generation af elever**

AF: Johan Rasmussen, 20. juni 2017

Fælles regler om brug af mobiltelefoner og computere i undervisningen er nødvendigt, mener forsker Dorte Ågård.

Mobiltelefoner og sociale medier i undervisningen ødelægger elevernes læring, advarer forsker. Nye tal viser, at der ofte ikke er fælles regler om mobiltelefoner i undervisningen.

Dorte Ågård er dybt bekymret over, hvad hun ser og hører på flere danske gymnasier.

“Hvis skolerne ikke gennemfører nogle spilleregler omkring brugen af mobiltelefoner og computere i undervisningen, så taber vi en generation af elever, der lærer for lidt. Vi skal tage det dybt alvorligt,” siger Dorte Ågård, som forsker i klasserumsledelse og didaktik på Institut for Læring og Filosofi på Aalborg Universitet.

En ny stor undersøgelse viser, at kun 24 procent af eleverne oplever, at lærerne har fælles regler for brugen af mobiltelefoner i undervisningen. 30 procent af eleverne mener, at undervisningen bliver dårligere, fordi deres kammerater “laver alt muligt andet på deres telefoner/computere.”

Ingen af resultaterne kommer bag på Dorte Ågård. Hun har i forbindelse med sin forskning observeret undervisningen på mange gymnasier og interviewet elever og lærere siden 2011.

Hun bruger ligefrem udtrykket, at “det sejler”, når hun skal beskrive, hvordan det “digitale hav” af sociale medier på både mobiltelefonen og computeren forstyrrer eleverne på nogle skoler.

**Koncentrationen forsvinder**
“Det betyder virkelig meget for elevernes læring og den fælles undervisning, når eleverne hele tiden bliver afbrudt af en besked eller et billede på skærmen. Elevernes koncentrationsevne er ved at blive undermineret, fordi de ikke kommer mere end en millimeter ned i stoffet, før de bliver afbrudt af Instagram, og de er ved at miste evnen til at holde opmærksomheden – selv når de gerne vil,” siger Dorte Ågård.

Hun er bekymret for, at flere elever ganske enkelt mister evnen til at fordybe sig og lære i dybden.

“De mister motivationen, hvis de aldrig når at komme så langt ind i teksterne og stoffet, så de opdager, at det faktisk er spændende,” siger Dorte Ågård.

(…)

**Vil ikke virke umoderne**

“Mange lærere ønsker ikke at virke umoderne, og konsensus er, at it er godt, og så må it hele tiden være det allerbedste. De er bange for at komme til at virke gammeldags, hvis de laver restriktioner,” siger Dorte Ågård.

Hun beskriver også, at mange lærere er usikre på, om elevernes private brug af computer og telefoner faktisk går ud over læringen - eller i hvor stort omfang eleverne rent faktisk sidder med øjnene på Instagram eller Snapchat i timerne.

Hun ved også fra sin forskning, at mange lærere sætter det højt at gøre eleverne selvstændige og at give dem ”ansvar for egen læring”, og det matcher ifølge dem ikke med at indføre for mange regler på området.

Endelig er der også en væsentlig modstand fra nogle elever mod, at lærerne blander sig i, hvordan de skal bruge mobiltelefonen i timerne.

**Forskeren: Skal være fælles regler**
Dorte Ågård er på den baggrund ikke i tvivl. Der skal indføres fælles spilleregler på skolen eller i det mindste i det lærerteam, som har den samme klasse.

“Det er helt åbenlyst, at det går ud over undervisningen, hvis der ikke er regler for det her, og det er for svært for den enkelte lærer at stå med ansvaret for at lave reglerne,” siger Dorte Ågård.

Hun vil meget gerne byde ind med nogle få og enkle regler: Mobiltelefonen skal slet ikke være fremme i timerne, og computerskærmen skal altid være slået ned i begyndelsen af lektionen, hvor der skabes øjenkontakt mellem lærer og elever, og der etableres en fælles faglig koncentration. I resten af timen er skærmen åben, når det giver fagligt mening at bruge computeren, og er ellers slået ned.

“Det handler ikke om at være teknologiforskrækket. Det digitale skal bruges så meget i undervisningen som muligt, men når en elev for eksempel fremlægger noget for de andre, så skal skærmene være lukket ned, alle hører efter,” siger hun.

(…)

**Forskel på klasser**
Formanden for Danske Gymnasieelevers Sammenslutning (DGS), Martin Thing, mener, at mange elever gerne vil have regler om brugen af telefoner og computere i undervisningen.

“Det er svært for den enkelte elev at sidde og være det gode eksempel og foreslå regler,” siger Martin Thing, som har det helt fint med, at eleverne skal lade mobiltelefonen blive i tasken.

Han går dog ikke ind for, at det er skolen, som indfører reglerne.

“Jeg tror ikke, det er en god idé med skoleregler, som lærerne gemmer sig bag. Det fungerer bedst, hvis læreren tager det med den enkelte klasse og laver nogle regler med dem. Klasser kan være meget forskellige,” siger Martin Thing.

**Bilag 2: Et godt forhold til læreren får eleverne til at lære mere**

**Der skal både være mere fokus på lærernes vilkår og stilles højere krav til, hvem der er lærere. Det viser en ny ph.d., der gør rede for, at samspillet mellem lærer og elever er afgørende for læring og trivsel.**

AF Louise Klinge, ph.d, skoleforsker og skolekonsulent, Videnskab.dk, 12. april 2016

[…] **Lærer-elev-relationen**

[…] De empiriske analyser i min ph.d. viser, at kvaliteten af læreren og elevernes samspil med hinanden bl.a. har en betydning for elevernes faglige engagement, deres stressniveau, selvfølelse, selvregulering, sociale adfærd, og i hvor høj grad de efterlever regler i klassen.

F.eks. fremstod en elev i 5. klasse urolig og kværulerende hos en lærer, hvis ord og handlinger var præget af bebrejdelser, irettesættelser og skældud. Hos klassens anden lærer, der mødte eleverne venligt og med positive forventninger, fremstod den samme elev hjælpsom og koncentreret.

**Relationskompetence**

Relationskompetencen er den evne, vi alle i forskellig udstrækning besidder til at indgå i positive samspil med hinanden. […]

Lad os se, hvad der karakteriserer lærerens relationskompetente handlemåder konkluderet på baggrund af min forskning, der bl.a. indbefatter observationer af fire læreres undervisning i 5., 6. og 7. klasse – to til tre uger hos hver lærer – samt interviews med syv lærere og 50 elever.

**Afstemmere**

Når læreren agerer relationskompetent i undervisningen bringer hun sig på bølgelængde med eleverne, og hendes ord og handlinger hjælper eleverne med at fastholde koncentrationen og muliggør, at de kan og vil følge hendes lederskab. Små ting som smil, opadgående toneleje, venlige ord og nikken – det jeg i min ph.d. kalder for afstemmere – spiller her en afgørende rolle. […]

**Understøtter elevers psykologiske behov**

Observationer og elev-interviews viser, at for at eleverne engagerer sig i undervisningen, er det afgørende, at de i undervisningen får [imødekommet tre psykologiske behov](https://videnskab.dk/kultur-samfund/tre-psykologiske-behov-er-afgorende-skoleelevers-trivsel-og-laering) for at opleve selvbestemmelse, kompetence og samhørighed. Det sker først og fremmest, når eleverne kan se, at undervisningen er meningsfuld, når opgaverne er tilpassede deres faglige niveau, og når de føler sig værdifulde i klassens fællesskab. […]

## Dygtige lærere er ikke super-helte

[…] Efter at inklusionsloven var blevet vedtaget i 2012 interviewede jeg en af de lærere, der i overvejende grad agerede relationskompetent, mens jeg i 2011 havde fulgt hendes undervisning. Hun fortalte, at hun havde fået en 4. klasse med en dreng, der har ADHD og sagde:

»Ham rummer jeg rigtig fint, men der er også kun én. I den anden 4. klasse er der otte! Og der har jeg erkendt, at det kan jeg ikke. Jeg kan ikke få otte børn med diagnoser ind. Der sidder otte børn udenfor klassen, som nægter at gå ind i undervisningen. Det er helt vanvittigt. [...] Jeg kan se, at de to lærere, som er knyttet til klassen som primær-lærerne er rigtig slidt allerede. Selvom der er to pædagoger knyttet til.« […]